Så fremtiden! - Spire
I høst arrangeres en stor aksjon mot GMO kalt "Sowing the Future" i ca. 10 EU-land. Til dags dato er 75 aksjoner planlagt, og vi er godt i gang med å arrangere en her i Norge. Aksjonen går ut på at man sår jorder for hånd med GMO-fri såvare, for slik å så grunnlaget for en GMO-fri framtid.
Genmodifiserte planter i naturen kan forstyrre økosystemer og truer biologisk mangfold. Produksjon av GM-mat demonstrerer en landbruksindustri som opprettholder urettferdige maktstrukturer globalt. Skal man tenke bærekraft og rettferdig fordeling vil det være uforsvarlig å utsette verden for de konsekvensene GM-matproduksjon påfører lokalsamfunn og de lokale økosystemer.
Her hjemme er saken høyaktuell da Direktoratet for Naturforvaltning tidligere har anbefalt å godkjenne to GMOer i Norge, og en rekke GMO-søknader venter på behandling. Selv om Norge har en restriktiv politikk på GMO så langt, er det ingen selvfølge at dette vil fortsette, og en sterk opinion er en viktig faktor for å motvirke endring av denne politikken.
Aksjonen i Norge vil skje søndag 26.september på Søndre Ommang gård, Løten.Søndre Ommang er en biodynamisk gård, hvis eiere stiller jorder til disposisjon. Spire dekker reisekostnader for sine medlemmer, så alt du trenger er litt tid og lyst til å være med på en god sak!
Møt opp klokken 12.00 på Ommang Søndre, 2345 Ådalsbruk. Vi regner med å holde på til ca. kl.16.00.
I tillegg til selve såingen, blir det en omvisning på gården, appeller, samtaler om GMO og veien videre mot en sterk felles front for et GMO-fritt Norge! Siden dette er et pilotprosjekt, vil vi også diskutere hvordan denne aksjonen kan utvikles videre.
Vi blir blant annet aksjonister fra Spire, Greenpeace, NU/Naturvernforbundet, Utviklingsfondet og Framtiden i våre hender, så dette blir gøy!
Spre ordet og kom! Rask tilbakemelding settes pris på, og påmelding blir bindene da vi trenger en oversikt over deltagere en tid før selve aksjonen.